Toppbyråkrat: - Byråkratiet er verre enn sitt rykte

Avdelingsdirektør Eivind Tesaker i Kulturdepartementet kan ikke lenger forsvare byråkratiet mot fordommene.

Kulturdepartementet får gjort mindre enn før, fordi byråkratiet er blitt verre, mener avdelingsdirektør Eivind Tesaker. Olav Olsen

20. sep. 2012 08:56 Sist oppdatert 20. september 2012

Det offentlige byråkratiet har vært latterliggjort i mange tiår allerede. For TV-seere bør parodiene av den ineffektive og langsomme hverdagen være kjent fra «Etaten» og «Nav».

Men i kronikken «Hvorfor ting tar tid», som ble trykket i Aftenpostens morgenutgave torsdag, får vi et sjeldent blikk fra en som faktisk selv har en lang karrière i offentlig forvaltning.

— Jeg har jobbet i staten stort sett hele mitt arbeidsliv. Jeg har hatt en trygghet på at det vi gjør er konstruktivt, og har alltid argumentert mot fordommene mot byråkratiet. I dag kan jeg ikke gjøre det slik som før, sier Eivind Tesaker til Aftenposten.no.

- Verre enn ryktene tilsier

Les også - Vi som jobber her er enten blitt sosialisert eller traumatisert

Avdelingsdirektøren i Kulturdepartementet beskriver i kronikken et departement som vokser, samtidig som produktiviteten går ned. Saker blir liggende bare fordi departementet frykter kritikk. Beslutningsprosessene blir lengre og lengre. — På enkelte områder er byråkratiet verre enn ryktene tilsier. Når det gjelder handlekraft, har vi en utvikling jeg er bekymret for, sier Tesaker.

Han skrev kronikken i kjølvannet av debatten som Gjørv-kommisjonen satte i gang om offentlige beslutningsprosesser.

— Jeg har sett endringer i måten departementet arbeider på de siste årene. Det påvirker hva vi får gjort. Vi har diskutert dette internt i departementet, og etter Gjørv-kommisjonen har det kommet en debatt om byråkrati også ute i samfunnet. Jeg ønsker å bidra med mine erfaringer, sier avdelingsdirektøren.

- De handlekraftige slutter

Mens administrasjonen i departementet tidligere hadde et større utadrettet fokus, vies nå interne forhold og prosesser stadig mer tid, ifølge Tesaker.

«De mest handlekraftige har forhåpentlig sluttet i tide», skriver han.

- Mitt synspunkt er at departementene får gjort mindre enn før. De som faktisk ønsker å se resultater av det de gjør, vil velge seg andre arbeidsplasser, sier Tesaker.

- Hvor representativ er din tilstandsrapport for andre deler av offentlig administrasjon?

Les også Lysbakken vil effektivisere offentlig sektor

— Jeg kan bare snakke ut fra de erfaringene jeg har gjort i mitt departement. Jeg vil ikke ha noen generell oppfatning om det, sier Tesaker.

Han synes det er vanskelig å svare på om utviklingen han opplever, er skjedd bevisst eller utilsiktet.

- Det er nok litt begge deler. Dette er komplisert og sammensatt materie, og hvorfor det er blitt slik, er ikke jeg, som embetsmann, den rette til å mene noe om. Men jeg håper den videre debatten vil føre til at man begynner å diskutere hva man eventuelt skal gjøre for å stoppe utviklingen, sier Tesaker.

Departementsråd: - Kjenner meg ikke igjen

Kulturminister Anniken Huitfeldt ønsker ikke å kommentere saken selv, men henviser til departementsråden, som har det administrative ansvaret i departementet.

Kristin Berge, departementsråd i Kulturdepartementet, sier via en SMS til Aftenposten.no at hun ikke kjenner seg igjen i beskrivelsen.

- Jeg tror både medarbeiderne og de tillitsvalgte føler at de kan komme både til sine ledere og til meg dersom det er noe de vil gi innspill om. Utover å si det ønsker jeg ikke å føre en diskusjon med en ansatt i media. Både nåværende og fremtidige ansatte skal være trygge på at det er internt i departementet vi fører slike diskusjoner.

Aftenposten har sendt flere oppfølgingsspørsmål til departementsråden, som vi foreløpig ikke har fått svar på.

Statsminister Jens Stoltenberg ønsker ikke å kommentere saken. Han henviser til Kulturdepartementet. Aftenposten har også prøvd å få svar fra statsråd Karl Eirik Schjøtt-Pedersen under Statsministerens kontor. Han er stabssjef og har ansvar for samordningen i Regjeringen. Vi har fått svar fra hans kontor at de viser til Kulturdepartementet for svar om dette.